LIITE

YHTENÄINEN ASIAKIRJA

”Cebreros”

PDO-ES-02348

Hakemuksen jättöpäivä: 20.2.2017

1. Rekisteröitävä nimi / rekisteröitävät nimet

”Cebreros”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Valkoviinit:

Valkoviinien sävyt vaihtelevat oljenkeltaisesta kullankeltaiseen. Ne ovat kirkkaita, niiden tuoksu on hedelmäinen ja ne tuntuvat suussa maukkailta, tasapainoisilta ja täyteläisiltä. Jos viinejä on kypsytetty tynnyreissä, niiden sävy voi olla reunoilla kullankeltainen, niiden hedelmäinen aromi on kypsempi ja suutuntuma on täyteläisempi.

Yli vuoden ikäisissä viineissä haihtuvien happojen pitoisuus on enintään 16,67 meq/l 10 tilavuusprosenttiin asti, jonka jälkeen pitoisuus nousee 1 meq/l kutakin tilavuusprosenttia kohti.

Nämä viinit voivat ylittää komission asetuksen (EY) N:o 606/2009 liitteessä I C olevassa 1 kohdassa säädetyt raja-arvot, jos ne täyttävät kyseisessä liitteessä olevassa 3 kohdassa vahvistetut edellytykset.

Niiden analyyttisten ominaisuuksien, joita ei ole mainittu tässä asiakirjassa, on oltava voimassa olevan sääntelyn mukaisia.

Yleiset analyyttiset ominaisuudet

Kokonaisalkoholipitoisuus enintään (til-%): Todellinen alkoholipitoisuus vähintään (til-%): 12 Vähimmäishappopitoisuus: 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra): 13,33 Kokonaisrikkidioksidipitoisuus enintään (mg/litra): 160

Roseeviinit:

Roseeviinit ovat kirkkaita, ja niiden väri vaihtelee hennon vaaleanpunaisesta mansikan- tai vadelmanpunaiseen. Niissä on tavallisesti vivahteita punaisista ja/tai tummista hedelmistä, ja niiden suutuntuma on keskitäyteläinen. Jos viinejä on kypsytetty tynnyreissä, niiden sävy voi taittua oranssiin, hedelmäiset vivahteet viipyilevät hennompina ja puumaiset vivahteet ovat taka-alalla.

Yli vuoden ikäisissä viineissä haihtuvien happojen pitoisuus on enintään 16,67 meq/l 10 tilavuusprosenttiin asti, jonka jälkeen pitoisuus nousee 1 meq/l kutakin tilavuusprosenttia kohti.

Nämä viinit voivat ylittää komission asetuksen (EY) N:o 606/2009 liitteessä I C olevassa 1 kohdassa säädetyt raja-arvot, jos ne täyttävät kyseisessä liitteessä olevassa 3 kohdassa vahvistetut edellytykset.

Niiden analyyttisten ominaisuuksien, joita ei ole mainittu tässä asiakirjassa, on oltava voimassa olevan sääntelyn mukaisia.

Yleiset analyyttiset ominaisuudet

Kokonaisalkoholipitoisuus enintään (til-%): Todellinen alkoholipitoisuus vähintään (til-%): 12 Vähimmäishappopitoisuus: 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra): 13,33 Kokonaisrikkidioksidipitoisuus enintään (mg/litra): 160

Punaviinit:

Punaviinit ovat kirkkaita, sävyltään kirsikanpunaisia ja niissä on häivähdys violettia. Punaviineissä on yleensä vivahteita punaisista ja/tai tummista hedelmistä sekä tasapainoinen hapokkuus ja rakenne, joka antaa viineille hienostuneisuutta ja tyylikkyyttä. Jos viinejä on kypsytetty tynnyreissä, ne säilyttävät hedelmäisen ja metsäisen makunsa, niistä tulee pehmeämpiä ja ne saavat pitkäkestoisemman maun sekä tiilenpunaisen sävyn.

Yli vuoden ikäisissä viineissä haihtuvien happojen pitoisuus on enintään 16,67 meq/l 10 tilavuusprosenttiin asti, jonka jälkeen pitoisuus nousee 1 meq/l kutakin tilavuusprosenttia kohti.

Nämä viinit voivat ylittää komission asetuksen (EY) N:o 606/2009 liitteessä I C olevassa 1 kohdassa säädetyt raja-arvot, jos ne täyttävät kyseisessä liitteessä olevassa 3 kohdassa vahvistetut edellytykset.

Niiden analyyttisten ominaisuuksien, joita ei ole mainittu tässä asiakirjassa, on oltava voimassa olevan sääntelyn mukaisia.

Yleiset analyyttiset ominaisuudet

Kokonaisalkoholipitoisuus enintään (til-%): Todellinen alkoholipitoisuus vähintään (til-%): 13 Vähimmäishappopitoisuus: 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra): 13,33 Kokonaisrikkidioksidipitoisuus enintään (mg/litra): 150

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

— Istuttaminen, aukkojen täyttäminen, varttaminen kasvupaikalla ja välivarrennus voidaan suorittaa ainoastaan hyväksytyille lajikkeille.

— Vain seuraavia pääasiallisia lajikkeita voidaan istuttaa uusina: Red Garnacha ja Albillo Real.

Viiniköynnöstä voidaan koulia seuraavilla menetelmillä:

— Perinteisellä goblet-menetelmällä ja sen varianteilla.

— Espalier-menetelmällä: ohjattu ja tuettu koulinta.

Erityinen viininvalmistusmenetelmä

Rypäleiden potentiaalinen alkoholipitoisuus on vähintään 12 tilavuusprosenttia (punaiset lajikkeet) ja 11 tilavuusprosenttia (valkoiset lajikkeet).

On käytettävä vain sellaisia tankkeja ja säiliöitä, joissa viini ei altistu kontaminaatiolle ja jotka ovat voimassa olevan lainsäädännön mukaisia.

Uuttamisen enimmäistuotos on 70 l / 100 kg rypäleitä.

Kypsytysolosuhteet

— Jos viinistä käytetään termiä ”TYNNYRISSÄ KÄYTETTY” (”FERMENTADO EN BARRICA”), sekä käyttäminen että sakan kanssa kypsyttäminen on tehtävä tammitynnyreissä.

— Jatkokypsyttämisen on tapahduttava tammitynnyreissä.

— Kypsytysajan laskeminen alkaa satovuonna 1. marraskuuta.

Viiniyttämistä koskeva rajoitus

— Valkoviinit on valmistettava yksinomaan Albillo Real -lajikkeesta.

— Rosee- ja punaviineissä on oltava vähintään 95 prosenttia Red Garnacha -lajiketta.

Sekä suuritehoisten linkojen että jatkuvatoimisten puristimien käyttö rypälemehun uuttamisessa on kielletty.

b. Enimmäistuotokset

6 000 kg rypäleitä hehtaaria kohden

42 hehtolitraa hehtaaria kohden

6. Rajattu alue

Rajattu alue käsittää kaikki jäljempänä luetellut kunnat Avilan maakunnassa:

La Adrada, El Barraco, Burgohondo, Casavieja, Casillas, Cebreros, Cuevas del Valle, Fresnedilla, Gavilanes, Herradón de Pinares, Higuera de las Dueñas, El Hoyo de Pinares, Lanzahíta, Mijares, Mombeltrán, Navahondilla, Navalmoral, Navaluenga, Navarredondilla, Navarrevisca, Navatalgordo, Pedro Bernardo, Piedralaves, San Bartolomé de Pinares, San Esteban del Valle, San Juan de la Nava, San Juan del Molinillo, Santa Cruz de Pinares, Santa Cruz del Valle, Santa María del Tiétar, Serranillos, Sotillo de la Adrada, El Tiemblo, Villanueva de Ávila ja Villarejo del Valle.

7. Pääasialliset viininvalmistuksessa käytettävät rypälelajikkeet

ALBILLO REAL

RED GARNACHA - GIRONET

8. Yhteyden/yhteyksien kuvaus

Luontoon liittyvät ja inhimilliset tekijät

Luontoon liittyvät tekijät

Suojattavat alueet sijaitsevat Kastilian rajavuoristossa, Tagusjoen sivujokien Alberche ja Tiétar valuma-alueiden välissä. Sierra de Gredos -vuoriston itäinen osa erottaa nämä kaksi jokialuetta toisistaan. Alueen maa-aines on pääosin graniittista alkuperää.

Alberchen jokialueen maaperä on kovaa mutta ei kivikkoista. Alueella on huomattavan korkeita ja jyrkkärinteisiä kukkuloita. Viinitarha sijaitsee pääosin etelänpuoleisten laaksojen vasemman puolen rinteillä. Viinitarha sijaitsee 800–1 000 metrin korkeudella, tosin jotkut lohkot voivat sijaita yli 1 000 m korkeudella. Tiétarjoen alue sijaitsee matalammalla, vaikka sen lähde sijaitseekin korkealla.

Maaperä on savinen, hiekkainen ja hieman hapan ja sisältää vain vähän orgaanista ainesta. Kallioperä on graniittia. Alueella on myös saviliuskealue, jonka maaperä on hietasavea, mutta se on kooltaan paljon pienempi. FAO:n luokituksen mukaan alueen maaperä on enimmäkseen Cambisol-luokan ruskomaata. Suurin osa viinitarhojen maaperästä kuuluu Cambisol-alatyyppeihin Dystric ja Humic.

Alueella vallitsee Välimeren ilmasto, jossa on mannerilmaston piirteitä. Talvet ovat kohtalaisen lyhyitä eivätkä kovin kylmiä. Kesät ovat pitkiä, kuivia ja kuumia. Vuoden keskilämpötila viinitarhojen alueella (Sierra de Gredosin alueella on vuoristoilmasto) on 12 ja 15 °C:n välillä. Vuosittainen sademäärä vaihtelee 400 ja 800 mm välillä. Vuodessa on 215 hallatonta päivää. Yleisesti ottaen voidaan sanoa, että ilmasto on lämpimämpi ja sateisempi kuin Dourojoen alueella sijaitsevien SAN-nimityksellä suojattujen tuotteiden tuotantoalueilla.

Inhimilliset tekijät

Vuosisatojen ajan viininviljelyyn parhaiten soveltuvat alueet on valittu eteläkaakon suunnalta. Eräiden lohkojen sijainti korkealla, yli 1 000 metrissä, on huomioitava.

Viini valmistetaan pääasiassa Red Garnacha ja Albillo Real -lajikkeista. Historian saatossa näiden lajikkeiden on katsottu sopivan hyvin juuri tälle alueelle. Kyseisiä lajikkeita viljellään myös muilla alueilla, mutta tämän alueen maaperä ja ilmasto antavat suojattaville viineille erityispiirteitä.

Rajatulla alueella sijaitsevat viinitarhat ovat hyvin vanhoja. Viiniköynnöksistä 94 prosenttia on yli 50 vuotta vanhoja ja 37 prosenttia yli 80 vuotta vanhoja. Tästä syystä tuotantomäärä on pieni ja korkealaatuinen.

Istutusväli on kyseisellä alueella väljä, yleensä suurempi kuin 2,5 × 2,5 metriä. Istutustiheys on 1 600 viiniköynnöstä hehtaaria kohti, mikä on sovitettu vähäiseen ja epäsäännölliseen sademäärään sekä maaperän vähäiseen orgaanisen aineksen määrään.

Tuotteiden ominaispiirteet

Rajatun alueen viinit voidaan jakaa valko-, rosee-, punaviineihin sekä nuoriin ja ikääntyneisiin viineihin. Niissä kaikissa on seuraavat maaperän synnyttämät ominaispiirteet:

— Korkea alkoholipitoisuus.

— Korkea ja tasapainoinen viinihappopitoisuus.

— Hyvä varastointipotentiaali. Erityisesti punaviinit säilyvät erittäin hyvin.

— Viinit ovat tasapainoisia, pehmeitä, hienovaraisia ja hyvin eloisia.

Syy-yhteys

Rajatulla alueella tuotettavien viinien erityispiirteet ovat pohjimmiltaan seurausta maantieteellisestä ympäristöstä. Kuten edellä mainitaan, kyseistä aluetta rajaa kaksi vuorijonoa ja kaksi jokea, jotka molemmat kuuluvat Tagusjoen valuma-alueeseen. Viinitarha sijaitsee pääosin etelänpuoleisten laaksojen vasemman puolen rinteillä. Kyseisellä alueella maaperän ja ilmaston ominaisuudet sekä geologiset ominaisuudet ovat erityiset ja poikkeuksellisen hyvin viininviljelyyn soveltuvat. Tämän lisäksi sopivimpien lajikkeiden ja kasvatusmenetelmien valintaan liittyvä tietämys mahdollistaa erityisen ja ainutlaatuisen tuotteen valmistuksen. Tärkeimmät tätä syy-yhteyttä tukevat tekijät ovat seuraavat:

— Hiekkainen maaperä ja graniittikallioperä tekevät viineistä hienostuneita ja antavat niille hienovaraisen suutuntuman.

— Suojattavan alueen mikroilmasto on, toisin kuin ympäröivillä alueilla, vaihtelevampi kuin muualla Kastilia ja Leónin alueella ja viileämpi kuin eteläisillä ja itäisillä alueilla. Sillä on omat erityispiirteensä. Sateettomuus kesällä ja alkusyksyllä varmistaa kuitenkin terveen ja korkealaatuisen rypälesadon.

— Viinitarhat sijaitsevat korkealla, jotkut yli 1 000 metrin korkeudella merenpinnasta. Sen vuoksi rypäleissä on erittäin hyvä hapokkuus, joka tuo viiniin raikkautta ja eloisuutta.

— Myös rypälelajikekartta on osoituksena viinin omaleimaisuudesta. Viininviljelijät ovat jo vuosisatojen ajan valinneet alueelle parhaiten soveltuvat lajikkeet viljeltäviksi. Nämä lajikkeet ovat viinien perustana toimivat Red Garnacha ja Albillo Real, jotka antavat viineille niiden erityispiirteet. Red Garnacha -lajikkeesta tuotettavassa viinissä on korkea alkoholipitoisuus, mutta sen suutuntuma on kuitenkin korkealla sijaitsevista viljelmistä ja vallitsevasta ilmastosta johtuen pirteä. Albillo Real on tälle alueelle erityinen lajike, joka eroaa Albillo Mayor -lajikkeesta, joka taas on tyypillinen Kastilia ja Leónin muilla alueilla. Albillo Real -lajikkeesta tuotettavat viinit ovat monivivahteisia, maukkaita ja eloisia ja sopivat hyvin tynnyrissä kypsytettäviksi.

— Alueella perinteisesti käytetty istutustiheys sekä alhainen sademäärä ja maaperän vähäinen orgaaninen aines tuottavat hyvin pienen rypälesadon. Tämä myötävaikuttaa osaltaan rypäleiden korkeaan laatuun sekä tuotannon että polyfenolien näkökulmasta. Rypäleiden analyyttiset ominaisuudet ovat tasapainoiset ja rypäleet kypsyvät erittäin hyvin.

— Viinitarha on hyvin vanha (94 prosenttia viiniköynnöksistä on yli 50 vuotta vanhoja ja 37 prosenttia on yli 80 vuotta vanhoja). Sen ja edellä mainittujen piirteiden vuoksi viinit säilyvät erityisen hyvin.

Edellä mainitut olosuhteet tuottavat erittäin hyvin kypsyviä rypäleitä, mikä tarkoittaa sitä, että niistä voidaan tuottaa viinejä, joiden alkoholipitoisuus on korkea (valkoisissa ja roseeviineissä vähintään 12 tilavuusprosenttia, punaisissa vähintään 13 tilavuusprosenttia). Viinit ovat silti huomattavan hapokkaita (kokonaishappopitoisuus vähintään 4,5 g/l viinihappona ilmaistuna). Nämä kaksi ominaisuutta, korkea alkoholipitoisuus ja korkeahappoisuus, antavat Cebreros-viineille niiden ominaisen tasapainon.

Suojattavan alueen viinit eroavat ympäröivän alueen viineistä ja erityisesti Duero-laakson viineistä niille tyypillisen alkoholin ja happamuuden välisen tasapainon ansiosta, ja ne ovat melko hyvärunkoisia olematta kuitenkaan liian ryhdikkäitä, mikä tekee viineistä hyvin elegantteja.

9. Olennaiset lisäedellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viininvalmistusprosessi sisältää pullotuksen ja pullossa tapahtuvan kypsyttämisen, ja näin ollen tuote-eritelmässä kuvatut aistinvaraiset ominaisuudet voidaan taata ainoastaan, jos viininkäsittely tapahtuu kokonaisuudessaan rajatulla alueella. Viinien viimeistely tapahtuu pullossa, jossa ne pyöristyvät. Tämä on valmistusprosessin viimeinen vaihe, jonka aikana viinit saavat tämän tuote-eritelmän 2 kohdassa määritellyt aistinvaraiset ominaisuutensa ja muut ominaisuudet. Viinin kuljetus pakkaamattomana ja pullottamattomana edellyttäisi tuotteen siirtämistä ennen edellä mainittua viimeistä vaihetta, mikä johtaisi laadun heikkenemiseen (hapettuminen, muut muutoksen merkit jne.).

Viinien pullotus on näin ollen yksi tärkeimmistä edellytyksistä viinin ominaispiirteiden kehittymiselle tuotannon ja soveltuvin osin myös kypsytyksen aikana. Tämän vuoksi pullotus on tehtävä tuotantoalueella sijaitsevien viininvalmistamojen pullotuslaitoksissa.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

— Nimitystä ”CEBREROS-LAATUVIINI” (”VINO DE CALIDAD DE CEBREROS”) voidaan käyttää merkinnöissä nimityksen ”SUOJATTU ALKUPERÄNIMITYS CEBREROS” sijaan.

— Pakollisia tietoja ovat satovuosi, vuosikerta, korjuu tai vastaavat tiedot, myös jos viinejä ei ole kypsytetty.

— Merkintää ”TYNNYRISSÄ KÄYTETTY” tai ”TAMMI” (”ROBLE”) voidaan käyttää sillä edellytyksellä, että viini täyttää voimassa olevassa lainsäädännössä vahvistetut ehdot.

— Jos on osoitettu, että tietyn tuotantoerän rypäleet ovat 100-prosenttisesti peräisin tietystä kunnasta, merkinnässä voidaan ilmoittaa, että viini on valmistettu kyseisestä kunnasta peräisin olevista rypäleistä.

Linkki tuote-eritelmään

http://www.itacyl.es/opencms_wf/opencms/informacion_al_ciudadano/calidad_alimentaria/7_vinicos/index.html